Evanđelje po Marku (Šarić)/Glava 16.
1 Pošto prođe subota, kupiše Marija Magdalena, Marija, majka Jakovljeva, i Saloma mirisa, da pođu i da ga pomažu. 

2 Vrlo rano u prvi dan sedmice dođoše na grob, kad je sunce upravo izašlo. 

3 Govorile su među sobom: "Tko će nam odvaliti kamen s grobnoga ulaza?" 

4 Kad su pogledale, vidješe, da je kamen bio već odvaljen. Bio je naime vrlo velik. 

5 Uniđoše u grob i vidješe mladića u bijeloj haljini gdje sjedi s desne strane, i uplašiše se vrlo. 

6 A on im reče: "Ne bojte se! Tražite Isus Nazarećanina, Razapetoga, uskrsnuo je, nije ovdje. Evo, ovdje je mjesto, kamo su ga bili položili. 

7 Sad idite i javite učenicima njegovim, posebno Petru: "On ide pred vama u Galileju. Tamo ćete ga vidjeti, kao što van reče." 

8 One izađoše i otrčaše od groba; jer ih obuze strah i trepet. Nikome ništa ne rekoše o tom, jer su se bojale. 

9 Izakako je bio rano u prvi dan sedmice uskrsnuo, javi se najprije Mariji Magdaleni, iz koje je bio istjerao sedam zlih duhova. 

10 Ona otide i javi onima, što su bili s njim, a koji su tugovali i plakali. 

11 Kad su oni čuli, da je živ i da se je objavio njoj, nijesu vjerovali. 

12 Potom se javi u stranom obličju dvojici od njih na putu, kad su išli u selo. 

13 I oni odoše i javiše ostalima. Ali ni njima nijesu vjerovali. 

14 Najposlije se javi jedanaestorici, kad su bili za stolom. Prekori ih za njihovo nevjerje i tvrdoću njihova srca, što nijesu bili vjerovali onima, koji su ga bili vidjeli, da je uskrsnuo. 

15 Tada im reče: "Idite u sav svijet i propovijedajte evanđelje svima stvorenjima! 

16 Tko vjeruje i pokrsti se, spasit će se; a tko ne vjeruje, osudit će se. 

17 One, koji vjeruju, pratit će ova čudesa: "U moje ime izgonit će đavle, govorit će novim jezicima, 

18 Uzimat će zmije u ruke. I ako otrov smrtonosan popiju, neće im nauditi. Na bolesnike metat će ruke, i oni će ozdravljati. 

19 Pošto im je Gospodin Isus bio tako izgovorio, bi uzet u nebo, i sjede Bogu s desne strane. 

20 A oni otidoše i počeše propovijedati posvuda. Gospodin je djelovao s njima i potvrđivao riječ njihovu čudesima, što su slijedila. 

Evanđelje po Marku (Šarić)